Rozsudok Najvyššieho súdu Slovenskej republiky z 30. marca 1999,
 sp. zn. 2 Cdo 7/99

Zbierka stanovísk NS a rozhodnutí súdov SR - 26/2000

Predbežné prerokovanie nároku
Náklady spojené s predbežným prerokovaním nároku na náhradu škody ​podľa zákona č. 58/1969 Zb. sú príslušenstvom tohto nároku. 

ROZHODNUTIE

Náklady spojené s predbežným prerokovaním nároku na náhradu škody ​podľa zákona č. 58/1969 Zb. sú príslušenstvom tohto nároku.

Žalobkyňa sa žalobou podanou na okresnom súde dňa 9. apríla 1997 domáhala uloženia povinnosti žalovanému zaplatiť jej 940 Sk. Dôvodila, že žalovaný jej prostredníctvom svojho orgánu zaplatil náhradu škody vo výške 5 850 Sk, pozostávajúcu z trov obhajoby. Táto škoda jej vznikla v dôsledku uznesenia o vznesení obvinenia a následne v trestnom konaní vedenom proti nej na Okresnom súde S. pod sp. zn. 2 T 118/95, v ktorom bola spod obžaloby právoplatne oslobodená. Žalovaný jej však už nevyplatil náhradu trov právneho zastúpenia, za úkony v súvislosti s uplatnením náhrady škody na príslušnom orgáne štátu. Okresný súd S. rozsudkom z 25. septembra 1997, sp. zn. 7 C 455/97-22, žalobe vyhovel a uložil žalovanému povinnosť zaplatiť žalobkyni 940 Sk a nahradiť trovy konania 515 Sk.

Krajský súd v P., na odvolanie žalovaného rozsudkom zo 14. októbra 1998, sp. zn. 1 Co 122/98, rozsudok súdu prvého stupňa potvrdil, rozhodol o náhrade trov odvolacieho konania a vo výroku pripustil proti svojmu rozsudku dovolanie o otázke, či náklady spojené s predbežným prerokovaním nároku na náhradu škody podľa ustanovenia § 9 ods. 1 zákona č. 58/1969 Zb. o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom (ďalej len „zákon č. 58/1969 Zb.“), tvoria príslušenstvo tohto nároku.

V odôvodnení svojho rozhodnutia odvolací súd uviedol, že žalobkyni vznikla proti žalovanému pohľadávka vo výške 5 850 Sk z titulu zodpovednosti štátu za škodu spôsobenú nezákonným rozhodnutím v súlade s § 1 ods. 1 zákona č. 58/1969 Zb. Predbežné prerokovanie nároku podľa § 9 ods. 1 cit. zákona je jednou z hlavných procesných podmienok, bez existencie ktorej by nemohlo o tomto nároku prebehnúť občianske súdne konanie. Žalobkyňa v súvislosti s predbežným prejednaním nároku pred ústredným orgánom zaplatila za právnu pomoc poskytnutú jej advokátom čiastku 940 Sk, ktorá predstavuje náklady spojené s uplatnením pohľadávky, ktoré tvoria jej príslušenstvo (§ 121 ods. 3 Občianskeho zákonníka). Výrok o pripustení dovolania odôvodnil poukazom na ustanovenie § 238 ods. 3 O. s. p.
Proti tomuto rozsudku odvolacieho súdu podal dovolanie žalovaný. Žiadal jeho zrušenie, spolu so zrušením rozsudku súdu prvého stupňa, a vrátenie veci Okresnému súdu S. na ďalšie konanie. V dôvodoch svojho dovolania uviedol, že predbežné prerokovanie podľa § 9 ods. 1 zákona č. 58/1969 Zb. je neformálnym konaním, ktoré nie je viazané žiadnymi procesnými predpismi, ani zákonom č. 71/1967 Zb. o správnom konaní (správny poriadok) v znení neskorších predpisov, a preto zastúpenie občana advokátom v tomto konaní sa nevyžaduje a nie je ani potrebné. K právnej otázke, na riešenie ktorej odvolací súd pripustil dovolanie, iba uviedol, že doposiaľ súdy náhradu škody titulom trov právneho zastúpenia v súvislosti s uplatnením si nároku podľa zákona č. 58/1969 Zb. žalobcom nepriznávali.

Žalobkyňa sa k dovolaniu nevyjadrila.

Najvyšší súd Slovenskej republiky, ako súd dovolací (§ 10a ods. 1 O. s. p.), po zistení, že dovolanie podal účastník konania v lehote stanovenej zákonom (§ 240 ods. 1 O. s. p.) proti rozhodnutiu, proti ktorému je tento opravný prostriedok prípustný [§ 238 ods. 3 písm. a) O. s. p.], preskúmal ním napadnuté rozhodnutie odvolacieho súdu podľa § 242 ods. 1 O. s. p. a dospel k záveru, že dovolanie nie je dôvodné.

Z odôvodnenia:

Výrokom rozhodnutia odvolacieho súdu môže byť dovolanie pripustené len na riešenie právnej otázky. Dovolateľ je preto oprávnený napadnúť rozhodnutie odvolacieho súdu len z dôvodu uvedeného v § 241 ods. 2 písm. d) O. s. p. Pokiaľ odvolací súd nepovažoval celé svoje rozhodnutie za rozhodnutie po právnej stránke zásadného významu, možno dovolanie podať len pre riešenie tej právnej otázky, pre ktorú bolo pripustené. Úvaha odvolacieho súdu, či a v akom rozsahu pripustí proti svojmu rozhodnutiu dovolanie, nepodlieha žiadnemu preskúmaniu dovolacím súdom.

V danej veci odvolací súd za zásadný považoval iba svoj záver, že náklady spojené s predbežným prerokovaním nároku na náhradu škody podľa ustanovenia § 9 ods. 1 zákona č. 58/1969 Zb. tvoria príslušenstvo tohto nároku. Na riešenie tejto otázky pripustil vo výroku svojho rozsudku dovolanie. Tým i vymedzil dovolací dôvod, ktorým mohol žalovaný namietať iba správnosť odvolacím súdom zaujatého záveru k uvedenej otázke. Dovolací súd preto preskúmal napadnutý rozsudok iba v takto vymedzenom rozsahu a neprihliadol na žalovaným uvádzané dôvody týkajúce sa iných právnych otázok, ktoré odvolací súd nepovažoval za sporné.

Štát zodpovedá za škodu spôsobenú nezákonným rozhodnutím, ktoré v občianskom súdnom konaní, v správnom konaní, v trestnom konaní (pokiaľ nejde o rozhodnutie o väzbe alebo treste) vydal štátny orgán. Tejto zodpovednosti sa nemôže zbaviť [§ 1 ods. 1, ods. 2 zákona č. 58/1969 Zb.].

Jedným z predpokladov tejto zodpovednosti je zistená nezákonnosť rozhodnutia, ktorým bola škoda spôsobená. S ohľadom na ustanovenie § 4 cit. zákona je tento predpoklad splnený len vtedy, ak bolo príslušné právoplatné rozhodnutie zrušené, ak ide o predbežne vykonateľné rozhodnutie aj vtedy, ak bolo zmenené. Do tejto doby nemožno nárok na náhradu škody uplatniť. Náhradu škody spôsobenú uznesením o vznesení obvinenia, pokiaľ toto rozhodnutie nebolo zrušené, možno uplatniť až potom, ako bolo trestné stíhanie príslušnej osoby zastavené, alebo táto osoba bola spod obžaloby oslobodená. Z hľadiska ustanovenia § 4 zákona č. 58/1969 Zb. majú tieto spôsoby skončenia trestného konania rovnaký význam ako zrušenie uznesenia o vznesení obvinenia pre nezákonnosť (porovnaj R 35/1977).

Z uvedeného možno vyvodiť, že právoplatnosťou rozhodnutia, ktorým bolo nezákonné rozhodnutie zrušené, vzniká poškodenému právo na náhradu škody nezákonným rozhodnutím mu spôsobenú. Vzniká mu teda právo na plnenie (pohľadávka).

Zodpovednosť štátu za nezákonný alebo nesprávny postup výkonu štátnej moci, ktorý má za následok škodu, je občianskoprávny vzťah. Zákon č. 58/1969 Zb. je vo vzťahu k Občianskemu zákonníku zákonom špeciálnym, preto pokiaľ tento špeciálny zákon neobsahuje sám vlastnú úpravu, právne vzťahy sa riadia Občianskym zákonníkom (§ 20 zákona č. 58/1969 Zb.).

Z tohto hľadiska pre posúdenie nákladov spojených s predbežným prerokovaním nároku na náhradu škody (§ 9 ods. 1 zákona č. 58/1969 Zb.) prichádza do úvahy použitie ustanovenia § 121 ods. 3 Občianskeho zákonníka. Poškodenému vzniká pohľadávka zrušením nezákonného rozhodnutia. Náklady, ktoré mu vzniknú v súvislosti s jej uplatnením, preto tvoria príslušenstvo tejto pohľadávky.

V prejednávanej veci bola žalobkyňa trestne stíhaná pre trestný čin sprenevery podľa § 248 ods. 1, ods. 2 Trestného zákona, rozsudkom Okresného súdu S. zo 17. augusta 1995, sp. zn. 2 T 118/95, bola podľa § 226 písm. a) Trestného poriadku spod obžaloby oslobodená. Žiadosťou zo dňa 29. júla 1996 o predbežné prerokovanie nároku, adresovanou žalovanému, si žalobkyňa uplatnila náhradu škody 5 850 Sk, ktorá jej vznikla zaplatením trov obhajoby v trestnom konaní. Žalovaný jej uplatnený nárok v plnej výške priznal (list z 3. septembra 1996).

Následne žalobkyňa podaním z 25. septembra 1996 žiadala, aby jej žalovaný nahradil aj sumu 940 Sk, ktorú zaplatila advokátovi JUDr. Š. za právne služby poskytnuté jej v súvislosti s predbežným prerokovaním nároku na náhradu škody (prevzatie a príprava zastúpenia a spísanie návrhu na predbežné prerokovanie nároku).

Právoplatnosťou oslobodzujúceho rozsudku teda žalobkyni vzniklo právo na náhradu škody podľa § 1 ods. 1 zákona č. 58/1969 Zb., ktorá jej bola spôsobená nezákonným rozhodnutím. Čiastka 940 Sk predstavuje náklady, ktoré žalobkyňa vynaložila na uplatnenie tohto práva. Tieto náklady majú povahu príslušenstva pohľadávky. Záver odvolacieho súdu je preto v tomto smere správny.

Pokiaľ ide o dovolateľom vznesenú námietku, týkajúcu sa dovolaním vymedzenej otázky, dovolací súd predovšetkým podotýka, že je neurčitá. Dovolateľ neoznačil konkrétne súdne rozhodnutie, ktorým nemal byť obdobný nárok inému poškodenému priznaný. V tejto súvislosti preto dovolací súd iba konštatuje, že v dostupnej judikatúre v súvislosti s nákladmi spojenými s podaním žiadosti o predbežné prejednanie nároku podľa § 9 ods. 1 uvedeného zákona, bolo len v Zbierke súdnych rozhodnutí a stanovísk vydávanej Najvyšším súdom Slovenskej republiky publikované rozhodnutie č. R 33/1993. V tomto rozhodnutí bola však riešená iba otázka takýchto nákladov z hľadiska trov občianskeho súdneho konania. V publikovanom rozhodnutí bolo zaujaté stanovisko, že povinnnosť náhrady trov súdneho konania sa nevzťahuje na náklady spojené s podaním žiadosti o predbežné prejednanie nároku. Tento názor však nie je v rozpore so zaujatým názorom, že náklady spojené s predbežným prerokovaním nároku na náhradu škody podľa zákona č. 58/1969 Zb. sú príslušenstvom tohto nároku.

Z uvedených dôvodov Najvyšší súd Slovenskej republiky dovolanie žalovaného zamietol (§ 243b ods. 1 veta za bodkočiarkou O. s. p.).

Úspešnej žalobkyni náhradu trov dovolacieho konania dovolací súd nepriznal, pretože jej v tomto konaní žiadne trovy nevznikli.

